Polisie het vrou, klant glo afgepers | Netwerk24
Deur Alzane Narrain 06 Maart 2019 17:21
Twee polisiekonstabels van Bloemfontein wat na bewering omkoopgeld van ’n vermeende prostituut en haar klant geëis het, sal waarskynlik volgende maand weet of hulle strafregtelik vervolg gaan word.
Mothesi Mafabatho (28) en Nthabiseng Mosia (46), albei van die Navalsig-polisiekantoor, het Woensdag geboei in die beskuldigdebank in die plaaslike landdroshof op aanklagte van korrupsie verskyn.
Landdros Ingrid Matroos het hulle op borgtog van R3 000 elk vrygelaat nadat hulle sedert Dinsdag in aanhouding was. Sy het die saak tot April vir opdragte van die direkteur van openbare vervolging (DOV) uitgestel.
Die konstabels het na bewering op die aand van 20 Februarie op patrolliediens in Raymond Mhlaba-straat (voorheen Andries Pretoriusstraat) afgery.
Dié straat is bekend vir prostitusie en dwelmhandel.
Die staat beweer dat die klaer in die saak omstreeks 02:00 ’n kennis van hom in die straat gesien stap het en by haar gestop het om haar ’n saamrygeleentheid aan te bied.
Enkele oomblikke later het polisievoertuig langs sy motor gestop en hulle is meegedeel dat hulle vir prostitusie in hegtenis geneem gaan word.
Die konstabels het na bewering R500 se omkoopgeld geëis om hulle te laat gaan.
Die polisiebeamptes het die paar na bewering na ’n kitsbank vergesel waar die man glo geld onttrek en aan hulle oorhandig het.
Lt.kol. Thabo Covane, polisiewoordvoerder, sê lede van die polisie se teenkorrupsie-eenheid en die provinsiale misdaadopsporingseenheid het die konstabels Dinsdag in hegtenis geneem. Tugprosesse is ook reeds begin.
Tumelo Ramatlakana het aangekla.
Tiisetsang Motaung tree vir Mosia op en Tsie Mokhomo vir Mafabatho.
Meer oor: Seks | Polisie | Hof | Afpersing
Regter roskam polisie wat verdagte in hegtenis wil neem
Man wat klagte teen bende indien, sal glo nie getuig